Sri Lanka shkon drejt paqes - 2002-11-12
Pas thuajse dy dekadash konflikti etnik, gjatë të cilit kanë humbur jetën 60 mijë njerëz,tani ka filluar një proces serioz për paqe
Që nga viti 1983 Sri Lanka ka qenë përfshirë nga konflikti i filluar nga grupi separatist, Tigrat Tamilë. Ky grup, ka përdorur fëmijë si ushtarë në sulmet e tij kundër forcave të Sri Lankës. Që nga fillimi i kryengritjes, disa qindra mijë sri lankas kanë ikur nga vendi. Shumë jetojnë si refugjatë në Indi. Shumica e sri lankasve, gati 75 përqind e tyre, janë Sinhalezë. Tamilët përbëjnë rreth 18 përqind të popullsisë së vendit. Qëllimi fillestar i Tigrave Tamilë ishte pavarësia për pjesët veriore dhe lindore të Sri Lankës, ku jeton pjesa më e madhe e pakicës Tamile. Ka shenja që tregojnë se gjendja ka ndryshuar. Më 2 nëntor, Anton Balasingham, kryenegociatori për Tigrat Tamilë, tha se qëllimi i grupit të tij tani është të hyjë në rrjedhën e përgjithshme politike. Ai i tha këto fjalë në raundin e dytë të bisedimeve për paqe ndërmjet qeverisë dhe Tigrave Tamilë, që u mbajtën në javën e kaluar në Tailandë, me ndërmjetësinë e Norvegjisë. Christina Rocca, Ndihmës-sekretare e Shtetit për Çështjet e Azisë Jugore, tha se “pas thuajse dy dekadash konflikti etnik, gjatë të cilit kanë humbur jetën 60 mijë njerëz, një proces serioz për paqe ka filluar tani me ndihmën e Norvegjisë dhe mbështetjen e Shteteve të Bashkuara dhe të disa vendeve të tjera.” Shtetet e Bashkuara mbështesin plotësisht procesin e paqes dhe vlerësojnë lart përpjekjet e Norvegjisë për të ndihmuar popullin e Sri Lankës që të zgjidhë mosmarrëveshjet e tij dhe t’i rikthejë vendit sigurinë. Muajin e kaluar një ekip i sponsorizuar nga Shtetet e Bashkuara përfundoi një projekt për heqjen e minave tokësore në Sri Lankë. Ekipi pastroi minat e vendosura pranë qytetit Jaffna, në pjesën veriore të Sri Lankës. Në fillim të vitit të ardhshëm, pas periudhës së musoneve në pjesën verilindore të vendit, Shtetet e Bashkuara do të fillojnë një program që do të përgatisë njerëz për pastrimin e minave, në mënyrë që sri lankasit të mund ta vazhdojnë vetë këtë punë. Ambasadori i Shteteve të Bashkuara në Sri Lankë, Ashley Wills, tha se heqja e minave është një hap i rëndësishëm drejt riabilitimit dhe rindërtimit të vendit, që do të forcojë procesin e paqes për të mirën e gjithë banorëve të Sri Lankës.